VJEROUČITELJICA: Jelena Mihalić

OŠ JORDANOVAC

TEMA: Nada – most između vjere i ljubavi

Odgojno-obrazovni ishodi:

OŠ KV C.7.1. Učenik analizira i prosuđuje čovjekovo ponašanje u svjetlu Deset Božjih zapovijedi.

OŠ KV C.7.2. Učenik analizira i uočava kako kršćanska slika o dostojanstvu čovjeka utječe na vrednote suvremenog društva i njegove osobne vrednote.

Razrada ishoda:

Učenik navodi bogoslovnu krepost nade i objašnjava njezinu važnost za čovjekov odnos prema Bogu.

Učenik analizira i kritički objašnjava najučestalije povrede ljudskog života u odnosu na krepost nade.

Odgojno-obrazovni ishodi aktivnosti:

Učenik uz pomoć biblijskih tekstova analizira čovjekovo ponašanje u svjetlu Božje riječi.

Učenik prepoznaje temeljna kršćanska moralna načela koja se odnose na svetost života te navodi Boga kao jedinog gospodara ljudskog života.

Metodički sustav: interpretacijsko-analitički

Odgojno-obrazovni ishodi različitih nastavnih predmeta:

OŠ HJ A.7.2. Učenik sluša tekst, izvodi zaključke i tumači značenje teksta.

Odgojno-obrazovna očekivanja međupredmetnih tema:

uku A.3.4. Kritičko mišljenje

uku C.3.3. Interes

goo C.3.3. Promiče kvalitetu života u lokalnoj zajednici.

ikt C.3.4.Učenik uz učiteljevu pomoć ili samostalno odgovorno upravlja prikupljenim informacijama.

Aktivnosti koje obuhvaćaju prilagodbe za učenike s teškoćama

Učenici s teškoćama imenuju predmet.

Učenici tumače biblijski tekst uz pomoć pitanja i dodatnih pitanja učitelja, učitelj provjerava razumijevanje teksta.

Učenici se uključuju u pismeno i likovno izražavanje u skladu sa svojim mogućnostima, željama i interesom.

Učenici mogu dopuniti jednu ili više rečenica.

Aktivnosti za motiviranje i rad s darovitim učenicima

Daroviti učenici fotografije povezuju sa osobnim iskustvom, opisuju, pojašnjavaju.

Učenici samostalno prepričavaju biblijski tekst, iznose svoje misli, stavove i zaključke.

U individualnom radu pomažu učenicima s poteškoćama.

Oni koji žele znati više čitaju i analiziraju Ivanovo evanđelje – 14. poglavlje

**RAZRADA TIJEKA NASTAVNOGA SATA**

**MOLITVA**

(Svaki učenik koji želi moli jednu kiticu).

Prožmi me, Duše, jakom toplinom  
tvoje ponizne prisutnosti,  
da bi se moja osamljenost osnažila,  
ohrabrila, oplodila.

Prožmi me, Duše, čistom svjetlošću  
koja zrači iz tebe,  
da bi istina zaplijenila moje misli  
i očuvala ih bistrima.

Prožmi me, Duše, moćnom snagom  
koja te nosi k meni  
i koja me osposobljava da svojim skromnim sredstvima ispunim svoju misiju.

Prožmi me, Duše, strpljivom blagošću,  
tankoćutnom osjetljivošću  
na tvoje djelovanje i dođi, ukroti u meni  
sve moje žestine.

Prožmi me, Duše, beskrajnom ljubavlju  
što se prelijeva iz tebe;  
i daj da ljubim sve jače, sve dublje,  
sve velikodušnije.


Jean Galot

**MOTIVACIJA I NAJAVA TEME**

1. **Prepoznavanje znaka i evociranje iskustva**

Učenik prepoznaje sidro te navodi asocijacije koje povezuje sa spomenutim pojmom. Pojam mogu povezati i s nekim događajem iz svakodnevnog života.

* Znate li, što simbolizira ili označuje sidro?



U antičkom svijetu sidro simbolizira sigurnost. Autor poslanice Hebrejima prihvaća sidro kao simbol nade za kršćane koji svoje povjerenje stavljaju u Krista: „To je pouzdanje poput čvrstog i pouzdanog sidra našim dušama. Uvodi nas iza zastora, u nebo, u Božje svetište. Isus je onamo već ušao za nas. Postao je vječnim Velikim svećenikom, sličan Melkisedeku. “

Heb 6, 19-20

**b) Najava teme:** **

Kršćanska nada (ufanje) bogoslovna je krjepost po kojoj čeznemo za nebeskim kraljevstvom i vječnim životom kao svojom konačnom srećom. Temelji se na Božjim obećanjima koja su nam zajamčena Kristovim uskrsnućem. Kršćani u uskrslom Kristu imaju jamstvo da smrt nije zadnja točka ljudskoga života. Mi ćemo danas promišljati o kršćanskoj nadi koja daje smisao svemu što postoji.

**SREDIŠNJI DIO SATA**

**BIBLIJA MI POMAŽE DA SAČUVAM** **NADU**

(Promišljamo kako nam Biblija može pomoći da sačuvamo nadu. Učenici biraju jednu ili više misli koju prepisuju u svoje bilježnice, a potom u bilježnicu dovršavaju rečenicu: Biblija mi pomaže da sačuvam nadu tako što ću… Svoju misao mogu izraziti i bojama, crtežom… Učenici rade individualno).

*Povjeri Jahvi svu svoju brigu, i on će te pokrijepiti: neće dati da ikada posrne pravednik.*

Ps 55,23

*Tvoja riječ nozi je mojoj svjetiljka i svjetlo mojoj stazi.*

Ps 119, 105

*Tako se pokaže nada nevoljniku, i nepravda mora zatvoriti usta.*

Job 5,16

*Gdje vodstva nema, narod propada, jer spasenje je u mnogim savjetnicima.*

Mudr 11,14

*Briga u srcu pritiskuje čovjeka, a blaga riječ veseli ga.*

Mudr 12, 25

*9Stoga vi molite ovako: Oče naš, koji jesi na nebesima! Sveti se ime tvoje! 10Dođi kraljevstvo tvoje! Budi volja tvoja kako na nebu tako i na zemlji!*

Mt, 6, 9-10

*Ovo vam rekoh, da radost moja bude u vama te da radost vaša bude potpuna!*

Iv 15, 11

*Nadom se veselite, u nevolji budite strpljivi, u molitvi ustrajni!* Rim 12,12

*A Bog, izvor nade, neka vam dadne potpunu radost i mir u vjeri da napredujete u nadi snagom Duha Svetoga.*

Rim 15, 13

*Naprotiv, plod su Duha: ljubav, radost, mir, strpljivost, blagost, dobrota, vjernost, krotkost, uzdržljivost.*

Gal 5, 22

*19Nju imamo kao pouzdano i čvrsto sidro duše „koje prodire u prostor iza zastora“ 20kamo je ušao za nas u svojstvu preteče Isus pošto je „zauvijek“ postao veliki “svećenik, sličan Melkisedeku“.*

Heb, 6, 19-20

*Približite se k Bogu, pa će se i on približiti k vama! Grešnici, operite ruke! Vi s razdijeljenom dušom, očistite srca!*

Jak 4,8

*Svu „svoju brigu bacite na njega“, jer se on brine za vas!*

1Pt 5,7

**IZNOŠENJE REZULTATA RADA, DOPUNE I KOREKCIJE**

Učenici iznose svoja iskustva popraćena promišljanjima iz svakodnevnoga života pred razredom u skladu sa svojim raspoloženjem, sposobnostima i mogućnostima.

* Što bi onda bila za vas nada?
* Možete li navesti neki biblijski tekst u kojem možemo prepoznati, iščitati nadu?
* Što mislite, što se protivi kršćanskoj nadi?

**Očaj** – je grijeh koji se protivi kršćanskoj nadi jer se čovjek prestane nadati da će ga Bog spasiti.

**Preuzetnost** – grijeh protiv kršćanske nade kada se čovjek nada da se može spasiti i bez Božje pomoći ili kada se previše oslanja na Božju ljubav i milosrđe bez osobnog obraćenja.

* Slažete li se da su očaj i preuzetnost grijesi koji se protive kršćanskoj nadi ili ne? Možete navesti neki primjer iz života.

**SINTEZA**

*U nadi protiv svake nade povjerova Abraham da postane*ocem naroda mnogih*po onom što je rečeno:*Toliko će biti tvoje potomstvo.*19 Nepokolebljivom vjerom promotri on tijelo svoje već obamrlo – bilo mu je blizu sto godina – i obamrlost krila Sarina. 20 Ali pred Božjim obećanjem nije nevjeran dvoumio, nego se vjerom ojačao davši slavu Bogu, 21 posve uvjeren da on može učiniti što je obećao.*

Rim 4, 18-21

Nada je naša želja za nekim dobrom koje želimo postići u budućnosti. Nadati se znači živjeti ovdje i sada. Kršćanska nada (ufanje) nadilazi ovaj prostor, ohrabruje nas i daje nam sigurnost da Bog vodi ovaj svijet prema vječnoj domovini.

**AKTUALIZACIJA**

Da nam ne ponestane nade, pročitajte 14. poglavlje Ivanovog evanđelja, a potom svoju nadu krijepimo susretima s Isusom u sakramentima, u Božjoj riječi, molitvi i odnosima prema bližnjima ili otiđi na svetu misu, poslušaj Božju riječ i pomoli se za onoga koji je u potrebi.

**SAMOVREDNOVANJE**

Svoje sudjelovanje u radu vrednujem:

**   **

**MOLITVA**

Ufam se u te, Bože moj, da ćeš mi po zaslugama Isusove muke i smrti i po mojim dobrim djelima, učinjenima tvojom pomoću, oprostiti grijehe i dati nebesku slavu. A to se ufam zato što si to obećao ti, Bože moj, koji si u svojem obećanju stalan i vjeran. O, Bože, učvrsti moje ufanje! Amen.

